Venäjä ilmoitti aiemmin, että laktoosittomia meijerituotteita voi pakotteista huolimatta tuoda maahan. Käytännössä se ei kuitenkaan ole onnistunut.

Venäjä ilmoitti aiemmin, että laktoosittomia meijerituotteita voi pakotteista huolimatta tuoda maahan. Käytännössä se ei kuitenkaan ole onnistunut. Yle

Venäjän elintarvikevirasto haluaa rajoittaa laktoosittomien meijerituotteiden jakelua Venäjällä väitetyn antibioottilöydön takia. Käytännössä Valio ei ole vienyt Venäjälle laktoosittomia tuotteita Venäjän vastapakotteiden asettamisen jälkeen, ja yhtiön viestintäjohtaja pitää antibioottiväitettä käsittämättömänä.

Venäjän viranomaiset saattavat kieltää laktoosittomien meijerituotteiden tuonnin Suomesta, koska "suomalaisesta juustosta on löydetty antibioottia", kertoo venäläinen uutistoimisto Interfaks.

Venäjän elintarvikevalvojan Rosselhoznadzorin edustaja Aleksei Aleksejenko kertoo Venäjän elintarvikeviraston lähettäneen maan kuluttajavirastoon suosituksen, jonka mukaan "vaaralliset tuotteet vedettäisiin markkinoilta". Venäjälle laktoosittomia tuotteita Suomesta on aiemmin vienyt Valio.

Venäjä keskeytti meijerituotteiden tuonnin vastapakotteena EU:n sanktioille elokuun alussa. Myöhemmin Venäjä antoi luvan tuoda laktoosittomia tuotteita, koska Venäjällä ei niitä valmisteta juuri lainkaan.

Valio: Antibiootin pääsy maitoon "mahdotonta"

Valion viestintäjohtajan Pia Kontusen mukaan antibioottia sisältävää maitoa ei mitenkään pitäisi päästä myyntiin asti. Maidosta otetaan useita näytteitä, ja jos antibioottia löydetään, maitoerä vedetään pois tuotannosta.

– Tutkimme tarkasti antibiootteja, ja seurantamme mukaan sen pääsy maitoon tai juustoon pitäisi olla mahdotonta, Kontunen sanoo Yle Uutisille.

Kontusen mukaan venäläisviranomaisen väite tuntuu "käsittämättömältä".

– En tiedä, mikä heidän näytteensä on tai mistä on kyse.

Käytännössä Valio ei ole päässyt viemään uusia laktoosittomia tuotteita Venäjälle myyntiin vastapakotteiden asettamisen jälkeen, Kontunen kertoo. Lokakuun alussa Valio sai vietyä rajan yli koe-erän, jota Venäjän tulli kertoi tutkivansa. Valiolle ei tutkimusten tulosta ole kerrottu.

Kontusen mukaan Venäjän kaupoissa voi tällä hetkellä olla myynnissä vain ennen vastapakotteiden asettamista vietyjä tuotteita eli juustoa ja voita.

Yle Uutiset ei tavoittanut Valion Venäjän-johtajaa Mika Koskista kommentoimaan antibioottiväitteitä tarkemmin.